अंतिम समय में लिवाली से सेंसेक्स 227 अंक चढ़ा  
कारोबारियों के मुताबिक क्रेडिट सुईस समूह द्वारा विप्रो और भारतीय स्टेट बैंक की साख रेटिंग बढ़ाए जाने से कारोबार की धारणा पर सकारात्मक असर पड़ा।
डेरिवेटिव खंड में सौदों के निपटान से पहले संस्थागत एवं खुदरा निवेशकों की अंतिम समय में की गई लिवाली से बंबई शेयर बाजार का सूचकांक 227 अंक चढ़कर 18,438.31 अंक पर बंद हुआ। सर्वाधिक तेजी आईटी कंपनियों के शेयरों में देखी गई।  सेंसेक्स आखिरी 30 मिनट में की गई लिवाली से 226.79 अंक चढ़कर 18,438.31 अंक पर बंद हुआ। एक समय सेंसेक्स 18,082.66 अंक पर चला गया था। इसी प्रकार, नेशनल स्टॉक एक्सचेंज का निफ्टी भी 59.65 अंक चढ़कर 5,518.60 अंक पर बंद हुआ।  एक समय यह भी गिरकर 5,413.10 अंक तक चला गया था। कारोबारियों के मुताबिक क्रेडिट सुईस समूह द्वारा विप्रो और भारतीय स्टेट बैंक की साख रेटिंग बढ़ाए जाने से कारोबार की धारणा पर सकारात्मक असर पड़ा।  रेटिंग बढ़ाए जाने के बाद देश की तीसरी सबसे बड़ी सॉफ्टवेयर निर्यातक कंपनी विप्रो का शेयर 22 नवंबर के बाद से 4.12 फीसदी चढ़कर 450.25 रुपये पर पहुंच गया। निजी क्षेत्र की प्रमुख कंपनी रिलायंस इंडस्ट्रीज का शेयर 2.04 फीसदी बढ़कर 956.50 रुपये पर बंद हुआ।  इंफोसिस टेक्नोलॉजीज का शेयर 2.09 फीसदी की तेजी के साथ 3,161.20 रुपये पर पहुंच गया। बंबई शेयर बाजार के 30 शेयरों में 20 लाभ के साथ बंद हुए। केवल वाहन को छोड़कर सभी खंडों के शेयरों में तेजी दर्ज की गई।